ANAN ออกหุ้นกู้ 1 พันลบ. ขายสถาบัน-รายใหญ่ 30 เม.ย.นี้ ชูเรทติ้ง “BB”
ANAN ออกหุ้นกู้ 1 พันลบ. ขายสถาบัน-รายใหญ่ 30 เม.ย.นี้ ชูเรทติ้ง "BB"
20 เม.ย. 2564

บริษัท อนันดา ดีเวลลอปเม้นท์ จำกัด (มหาชน) หรือ ANAN ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกหุ้นกู้ด้อยสิทธิที่มีลักษณะคล้ายทุนไถ่ถอนเมื่อเลิกบริษัท ซึ่งผู้ออกหุ้นกู้มีสิทธิไถ่ถอนหุ้นกู้ก่อนกำหนดและมีสิทธิเลื่อนชำระดอกเบี้ยโดยไม่มีเงื่อนไขใด ๆ ของบริษัท ครั้งที่ 1/2564 จำนวนไม่เกิน 1,000 ล้านบาท
อัตราดอกเบี้ย ปีที่ 1-5 คงที่ร้อยละ 9.60 ต่อปี
อัตราดอกเบี้ยปีที่ 6-25 เท่ากับผลรวมของ (ก)อัตราผลตอบแทนพันธบัตรรัฐบาลอายุ 5 ปี (ข) Initial Credit Spread และ (ค) อัตราร้อยละ 0.25 ต่อปี
อัตราดอกเบี้ยปีที่ 26 เท่ากับผลรวมของ (ก)อัตราผลตอบแทนพันธบัตรรัฐบาลอายุ 5 ปี (ข)Initial Credit Spread และ (ค) อัตราร้อยละ 1.00 ต่อปี
โดยอัตราดอกเบี้ยจะปรับทุก ๆ 5 ปี โดยอ้างอิงจากอัตราผลตอบแทนพันธบัตรรัฐบาลอายุ 5 ปี ณ สิ้นสุดวันทำการของสองวันทำการก่อนวันปรับอัตราดอกเบี้ย โดยที่ Initial Credit Spread จะเท่ากับร้อยละ 8.50 ต่อปี ชำระดอกเบี้ยทุก ๆ 3 เดือนตลอดอายุหุ้นกู้
ทั้งนี้ บริษัทจะเสนอขายหุ้นกู้ให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อ ระหว่างวันที่ 30 เมษายน และ 5-6 พฤษภาคม 64 ผ่านผู้จัดการการจัดจำหน่ายหุ้นกู้ คือ  ธนาคารกสิกรไทย และ ธนาคารซีไอเอ็มบี ไทย
โดยบริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ “BB” แนวโน้มอันดับเครดิต “คงที่” เมื่อวันที่ 25 มีนาคม พ.ศ.2564
อนึ่ง บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้เพื่อชำระคืนตามสิทธิการชำระคืนก่อนกำหนดสำหรับหุ้นกู้ด้อยสิทธิที่มีลักษณะคล้ายทุนฯ ครั้งที่ 1/2559 ในเดือนพฤษภาคม 2564 เป็นจำนวน 1,000 ล้านบาท